
[kuupäev] 2020. aasta dekreet nr 2020-[…]
jalgrataste märgistamise kohta

NOR: TRET2007448D


Sihtrühmad: uute ja kasutatud jalgrataste müüjad, jalgrataste hävitamise või korduskasutamise eest vastutavad asutused, jalgrattaomanikud, jalgrataste ostjad, jalgrataste märgistamisega tegelevad ettevõtjad, politsei- ja sandarmeeriajõud, munitsipaalpolitsei, kaotatud omandiga tegelevad teenistused. 
Eesmärk: määrata kindlaks transpordikoodeksi VII jaotise 1. peatüki 2. osa artiklite L. 1271-2 kuni L. 1271-5 (jalgrataste märgistamise kohta) kohaldamise tingimused.
Jõustumine: tekst jõustub järgmisel päeval pärast selle avaldamise kuupäeva.
Märkus: käesolev dekreet võeti vastu eesmärgiga võidelda jalgrataste ja pedaal-elektrirataste varguste vastu, mis takistab jalgrataste kasutamist. Selles määratakse kindlaks kohustused kaupmeestele, jalgrattaomanikele ja selliste kutsealade esindajatele, kes tegelevad jalgrataste hävitamisega või korduskasutamiseks või ringlussevõtuks ettevalmistamisega, ning lisaks kehtestatakse selles juriidilistele isikutele, kes tõenäoliselt hakkavad jalgrataste märgistamise seadmeid rakendama, riigi poolt antava tegevusloa tingimused. Dekreedis sätestatakse tingimused, vastavalt millele jalgrataste märgistamisteenust pakkuvad tunnustatud ettevõtjad ning märgistatud jalgrataste ühtse riikliku kataloogi haldur andmeid koguvad ja registreerivad. Selle üle peeti arutelu riiklikus infotehnoloogia ja kodanikuvabaduste komisjonis. 
Viited: käesolev dekreet on vastu võetud vastavalt transpordiseadustiku artiklitele L. 1271-2 kuni L. 1271-5. Sellega saab tutvuda veebilehel Légifrance (https://www.legifrance.gouv.fr).
Peaminister,
olles tutvunud ökoloogilise ja solidaarse ülemineku ministri aruandega,
võttes arvesse direktiivi 2006/123/EÜ teenuste kohta siseturul, eelkõige selle artiklit 15,
võttes arvesse Euroopa Parlamendi ja nõukogu 9. septembri 2015. aasta direktiivi (EL) 2015/1535, millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord (kodifitseeritud versioon), ja eelkõige teatist nr aaaa/[XXX]/F,
võttes arvesse 6. jaanuari 1978. aasta seadust nr 78-17 infotehnoloogia, andmete ja kodanikuõiguste kohta,
võttes arvesse transpordiseadustikku, eelkõige selle artikleid L. 1271-2 kuni L. 1271-5,
võttes arvesse riikliku infotehnoloogia ja kodanikuvabaduste komisjoni [kuupäev] arvamust,
olles kuulanud ära riiginõukogu (avalike tööde osakonna),
võtab vastu järgmise dekreedi:
Artikkel 1
Transpordiseadustiku (regulatiivosa) esimese osa II raamatut täiendatakse VII jaotisega järgmises sõnastuses:
„VII JAOTIS
AKTIIVNE LIIKUMINE JA TRANSPORDILIIKIDE ÜHENDAMINE
I PEATÜKK
Aktiivne liikumine
1. osa – Jalgrataste märgistamine

Artikkel R. 1271-1. – Käesolevas dekreedis esitatud mõistega „jalgratas“ viidatakse sõidukitele, mida kirjeldatakse liiklusseadustiku artikli R 311-1 punktides 6.10 (jalgratas) ja 6.11 (pedaal-elektriratas). 
„Jalgrataste märgistamisteenust pakkuv tunnustatud ettevõtja“ on riigi poolt tunnustatud ettevõtja transpordiseadustiku artikli L. 1271-5 mõistes ja artiklis R. 1271-10 sätestatud tingimustel. 

[bookmark: __DdeLink__415_3847704711]Artikkel R. 1271-2. – Transpordiseadustiku artiklis L. 1271-3 ette nähtud märgistatud jalgrataste ühtse riikliku kataloogi kasutusele võtmise eesmärk on võidelda jalgrataste varguste, varjamise ja ebaseadusliku edasimüügi vastu. Selle abil võimaldatakse jalgratta tagastamist selle omanikule.
See koostatakse artiklis R. 1271-5 osutatud jalgrataste märgistamisteenust pakkuvate tunnustatud ettevõtjate kogutud andmebaaside põhjal.

Artikkel R. 1271-3. – Alates 1. jaanuarist 2021 uute jalgrataste müügi korral ja 1. juulist 2021 kasutatud jalgrataste müügi korral peab kõigile kaupmeeste müüdavatele jalgratastele, välja arvatud artiklis R. 1271-4 nimetatud jalgrattad, olema kantud jalgrataste märgistamisteenust pakkuva tunnustatud ettevõtja tunnuskood. Käesolevas artiklis sätestatud kohustusi ei kohaldata jalgrattakaubandusega kutsealaselt tegelevate isikute vahel toimuva müügi korral.
Märgistatud jalgratta müüki tagav kaupmees peab edastama artikli R. 1271-5 teises lõigus osutatud teabe jalgrataste märgistamisteenust pakkuvale tunnustatud ettevõtjale, kes vastutab jalgrattale tunnuskoodi kandmise eest.
Kaupmees annab ostjale ostutõendi, millel on esitatud jalgratta tunnuskood. Lisaks esitab ta ka teatud vajaliku teabe, mis on ette nähtud selleks, et omanikul oleks võimalik kasutada otseselt oma juurdepääsuõigust asjaomastele andmetele ja neid parandada.
Kõik äriseadustiku artiklis L. 121-1 määratletud kaupmehed peavad täitma käesolevas artiklis määratletud kohustusi.
Kui kaupmees ei täida mis tahes viisil jalgratta märgistamise kohustust ega edasta tunnuskoodi ja märget jalgratta seisundi kohta tunnustatud ettevõtjale, karistatakse teda esimese klassi rikkumiste eest ette nähtud rahatrahviga.

Artikkel R. 1271-4. – Laste jalgrattad, mille rataste läbimõõt on 16 tolli või väiksem, ei kuulu artiklis R. 1271-3 sätestatud kohustuste kohaldamisalasse. 
Omaniku taotlusel võib märgistatud jalgrataste ühtsesse riiklikku kataloogi kanda ka liiklusseadustiku artikli R. 311-1 punktis 6.14 kirjeldatud sõidukid (tõukerattad), samuti jalgrattahaagised. 

Artikkel R. 1271-5. – Kõik jalgrataste märgistamisteenust pakkuvad tunnustatud ettevõtjad vastutavad märgistatud jalgrataste andmete kandmise eest andmebaasi, mis sisaldab iga jalgratta tunnuskoodi kohta järgmist teavet: 
1) isikuandmed, mis võimaldavad teha kindlaks jalgratta omaniku ja temaga ühendust võtta (ees- ja perekonnanimi või ärinimi, telefoninumber, e-posti aadress), jalgratta kirjeldus (seadme tüüp, kaubamärk, mudel, värv) ning jalgratta seisund;
2) valikulised isikuandmed (postiaadress, sünnikuupäev, kaasomanike ees- ja perekonnanimi);
3) valikulised jalgratast kirjeldavad andmed (jalgratta seerianumber, mootori seerianumber, aku seerianumber).
Kõnealustel jalgrataste märgistamisteenust pakkuvate tunnustatud ettevõtjate andmebaasidel on artiklis R. 1271-2 osutatud märgistatud jalgrataste ühtse riikliku kataloogiga sama otstarve.
Märgistatud jalgrataste ühtne riiklik kataloog koosneb käesolevas artiklis nimetatud ja jalgrataste märgistamisteenust pakkuvate tunnustatud ettevõtjate andmebaasidest kättesaadavast teabest, võttes arvesse, et nimetatud ettevõtjatel on kohustus asjaomast teavet jagada. Sellise teabe pakkumise tingimused sätestab märgistatud jalgrataste ühtse riikliku kataloogi haldur, kellele osutatakse artiklis R- 1271-12. Nende kohta võivad transpordi- ja siseminister anda välja ühise määruse. 
Tunnuskoodi vorming ja jalgratta erinevad seisundid on sätestatud transpordi- ja siseministri ühise määrusega. 

Artikkel R. 1271-6. Jalgrataste märgistamisteenust pakkuvad tunnustatud ettevõtjad peavad märgistatud jalgrataste omanikele tagama õiguse oma andmetele juurde pääseda ja neid parandada. Muudatused viib vahetult sisse märgistatud jalgrataste ühtse riikliku kataloogi haldur. Vastuväidete esitamise õigust ei kohaldata tunnustatud ettevõtjate poolse märgistatud jalgrataste andmebaaside töötlemise ega märgistatud jalgrataste ühtse riikliku kataloogi töötlemise suhtes.

Artikkel R. 1271-7. – Kui jalgratas ei kuulu enam omaniku valdusesse, kustutatakse artiklis R. 1271-5 osutatud märgistatud jalgratast käsitlevad isikuandmed turvaliselt jalgrataste märgistamisteenust pakkuva tunnustatud ettevõtja ja artiklis R. 1271-12 nimetatud märgistatud jalgrataste ühtse riikliku kataloogi halduri poolt omaniku avalduse alusel asjaomasele tunnustatud ettevõtjale. 

Artikkel R. 1271-8. – Märgistatud jalgrataste ühtse riikliku kataloogi andmeid võib edastada järgmistele isikutele nende volituste piirides ja üksnes transpordiseadustiku artiklis L. 1271-3 nimetatud põhjustel:
– isikud, teenistused või asutused, kes osalevad jalgrataste märgistamise toimingutes;
– politsei- ja sandarmeeriajõud ning tolliasutused;
– transpordi ja liikuvuse eest vastutava keskvalitsuse juht või tema esindajad;
– sõidukite teisaldajad;
– munitsipaalpolitsei ametnikud, maavahid ning kohalikud kaotatud omandiga tegelevate teenistuste ametnikud, keda on volitanud nende omavalitsusüksuste linnapead.
Jalgratta seisundi alane teave on tunnuskoodilt vabalt kättesaadav.
Märgistatud jalgrataste ühtsesse riiklikku kataloogi kantud teavet ei ole lubatud tarvitada kaubanduslikel eesmärkidel, kuid seda võib kasutada anonüümse statistika koostamisel.

Artikkel R. 1271-9. – Jalgratta seisundi muutumise korral, eriti pärast vargust, vargusjärgsel tagastamisel, kasutuselt kõrvaldamisel või hävitamisel, peab märgistatud jalgratta omanik sellest teavitama asjaomast jalgrataste märgistamisteenust pakkuvat tunnustatud ettevõtjat.
Märgistatud jalgratta võõrandamisel peab selle loovutaja, kui ta ei ole kaupmees ega sellise kutseala esindaja, kes tegeleb korduskasutamiseks või ringlussevõtuks ettevalmistamisega, teatama asjaomase jalgrataste märgistamisteenust pakkuva tunnustatud ettevõtja andmebaasis omandiõiguse muutusest. Ta peab võõrandamisel edastama kõnealuse tunnustatud ettevõtja kataloogile juurdepääsuks vajalikud andmed, et võõrandajal oleks võimalik temaga seotud teave registreerida.

Artikkel R. 1271-10. – Transpordiminister, olles ära kuulanud siseministri ja artiklis R. 1271-12 osutatud märgistatud jalgrataste ühtse riikliku kataloogi halduri arvamuse, annab jalgrataste märgistamisteenust pakkuvatele ettevõtjatele tegevusloa ühe aasta pikkuseks perioodiks, mis pikeneb automaatselt kuue aastani, kui ta tõendab, et ettevõtjad pakuvad transpordi- ja siseministri ühises määruses sätestatud maksevõime, pädevuse ja usaldusväärsuse tagatisi.
Kui tunnustatud ettevõtja ei täida eespool nimetatud määruses kehtestatud nõudeid või kui ta ei järgi artiklites R. 1271-5 ja R. 1271-11 osutatud eeskirju, võib tegevusloa peatada ajavahemikuks, mis ei ületa üht aastat, või tühistada. Asjaomast ettevõtjat teavitatakse kavandatud meetmete põhjustest ja laadist ning talle antakse võimalus esitada kirjalikke seisukohti ja, kui see on asjakohane, tema vastava nõudmise korral ka suulisi märkusi.
Ajal, kui tegevusluba on peatatud, säilitab ettevõtja märgistatud jalgrattaid käsitlevaid andmeid ja sisestab andmebaasi talle edastatud kanded ja muudatused.

Artikkel R. 1271-11. – Jalgrataste märgistamisteenust pakkuv tunnustatud ettevõtja kannab tehnilise meetodi abil rattale tunnuskoodi, mis peab olema alaline, mida ei saa ratast kahjustamata muuta ja mis tuleb eelistatult kinnitada jalgratta raamile. Tunnuskoodi, mis peab olema pargitud rattal kergesti loetav, annab üksnes märgistatud jalgrataste ühtse riikliku kataloogi haldur, kellele viidatakse artiklis R. 1271-12.
Jalgrataste märgistamiseks kasutatava tehnilise meetodi suhtes võib kohaldada transpordi- ja siseministri määruses kehtestatud nõudeid.

Artikkel R. 1271-12. – Märgistatud jalgrataste ühtset riiklikku kataloogi haldab asutus, kes vastab sobivuse, kogemuse ja tehnilise pädevuse tingimustele, mis on vajalikud isikuandmeid sisaldava jalgrataste tuvastamise riikliku kataloogi usaldusväärseks ja kindlaks haldamiseks. Nimetatud asutus valitakse välja, arvestades selle teadmisi jalgrataste valdkonnas. Ta vastutab märgistatud jalgrataste ühtse riikliku kataloogi töötlemise eest.
Transpordiminister määrab selle asutuse ametisse kuueks aastaks. Määratud asutuse volitusi võib pikendada.
Transpordiministril on õigus kõnealune otsus igal ajal tagasi võtta järgmistel juhtudel:
1) määratud asutus ei vasta enam kriteeriumidele, mille alusel ta ametisse määrati;
2) asutus ei vasta artiklis R. 1271-13 sätestatud nõuetele;
 3) asutus on oma kohustuste täitmise nõuet tõsiselt või korduvalt rikkunud;
 4) üldiste huvide tõttu.
Esimesel ja teisel juhul annab minister eelnevalt asutusele võimaluse ministri määratud tähtajaks oma kohustusi täitma hakata.

Artikkel R. 1271-13. – Kui jalgrataste märgistamisteenust pakkuv tunnustatud ettevõtja lõpetab tegevuse või kui tema tegevusluba tühistatakse, võtab selle ettevõtja pädevusalasse kuulunud märgistatud jalgrataste andmete haldamise üle märgistatud jalgrataste ühtse riikliku kataloogi haldur. Kõnealune haldur täidab selliste jalgrataste märgistamise järelevalves hulka põhifunktsioone, sealhulgas tagab märgistatud rataste omanikele juurdepääsuõiguse asjaomastele andmetele ja õiguse neid parandada.
Tingimused, mille alusel tehakse märgistatud jalgrataste ühtne riiklik kataloog juurdepääsetavaks muudele kui artiklis R. 1271-8 osutatud isikutele, võidakse võtta vastu transpordi- ja siseministri ühise määrusega.

Artikkel R. 1271-14. – Kõik selliste kutsealade esindajad, kes tegelevad jalgrataste hävitamisega või korduskasutamiseks või ringlussevõtuks ettevalmistamisega, peavad end registreerima artiklis R. 1271-12 osutatud märgistatud jalgrataste ühtse riikliku kataloogi halduri juures.
Transpordiseadustiku artikli L. 1271-4 kohaselt teavitab kõnealuste kutsealade esindaja, kui talle antakse üle märgistatud jalgratas, sellest artiklis R. 1271-12 osutatud märgistatud jalgrataste ühtse riikliku kataloogi haldurit, kes teeb vajalikud toimingud jalgrataste märgistamisteenust pakkuva tunnustatud ettevõtja juures omanikku käsitleva teabe saamiseks. 
Kui omanik ei ole teada või kui ta ei ole sellele teavitusele kolme kuu jooksul vastanud, siis kustutab märgistatud jalgrataste ühtse riikliku kataloogi haldur kõik jalgrattaga seotud isikuandmed ja teeb jalgrataste märgistamisteenust pakkuva tunnustatud ettevõtja juures kõik kustutamiseks vajalikud toimingud. Ta edastab kutsetöötajatele kogu teabe, mis on vajalik jalgrataste märgistamisteenust pakkuva tunnustatud ettevõtja andmebaasile juurdepääsemiseks.
Märgistatud jalgratta võõrandamisel peavad kutsetöötajad täitma artiklis R. 1271-3 sätestatud kohustusi. Kui kutsetöötaja ei täida mis tahes viisil tunnuskoodist teavitamise kohustust ega edasta märget jalgratta seisundi kohta tunnustatud ettevõtjale, karistatakse teda esimese klassi rikkumiste eest ette nähtud rahatrahviga. 

Artikkel 2 – Jõustamine
Pitsatihoidja ja justiitsminister, ökoloogilise ja solidaarse ülemineku minister, siseminister ning ökoloogilise ja solidaarse ülemineku ministeeriumis transpordiküsimuste eest vastutav riigisekretär vastutavad igaüks oma pädevusalas käesoleva dekreedi jõustamise eest. Käesolev dekreet avaldatakse Prantsuse Vabariigi ametlikus väljaandes.
[Koostamise koht ja kuupäev] 

Edouard Philippe 

Peaministri nimel:

pitsatihoidja ja justiitsminister 
Nicole Belloubet

ökoloogilise ja solidaarse ülemineku minister 
Elisabeth Borne

[bookmark: _GoBack]siseminister
Christophe Castaner

ökoloogilise ja solidaarse ülemineku ministeeriumis transpordiküsimuste eest vastutav riigisekretär 
Jean-Baptiste Djebbari

